**Dr. Sóvágó László**

**polgármester**

**Hajdúszoboszló Város Önkormányzata**

**HAJDÚSZOBOSZLÓ VÁROS KÖSZÖNTŐJE**

Tisztelt Hölgyeim és Uraim! Kedves Kollegák!

Hajdúszoboszló Város Önkormányzata, vendégszerető lakossága és a magam nevében mély tisztelettel köszöntöm Önöket. Örömünkre szolgál, hogy e jelentős esemény házigazdája lehetünk, kérem, érezzék jól magukat, kellemesen és hasznos tapasztalatokkal, örömteli élményekkel hagyják el városunkat. Kettéválasztanám mondandómat. Szólni szeretnék röviden a városról és aztán elmondom véleményemet a magyar önkormányzatiságról, hisz lehetetlen szituáció lenne az, hogy 22 éve polgármester vagyok, itt tele vagyunk szakemberekkel és ne ejtsek szót, ne ragadjam meg az alkalmat, hogy ez irányú nézeteimet kifejtsem.

Hajdúszoboszló városa a magyar idegenforgalom egyik fellegvára. Ez hangzatosnak tűnik, de én tényekkel tudom alátámasztani, mondjuk a legfontosabbal, hogy több mint 1.000.000 vendégéjszakát tudhat évente maga mögött Hajdúszoboszló városa. Talán kevesen tudják, hogy Budapest után, Hévízzel örökletes küzdelemben vagyunk a második hely megszerzéséért és hát a többi város bizony csak mi utánunk következik. Mi ezt nagyon nagy eredménynek tartjuk itt a keleti végeken, hogy egy itteni fürdőváros az ország második vagy harmadik legnagyobb vendégfogadó helye legyen. Azt gondolom, nem a polgármester kincstári optimizmusa, hanem a valóság mondatja velem, hogy mi ennek nagyon örülünk és eredményeinkre büszkék vagyunk. Hajdúszoboszló egy lakható, élhető város. Az itt élő emberek megélhetésének alapja elsősorban az idegenforgalom, de természetesen a mezőgazdaság és egyéb területek is nyújtanak megélhetési lehetőséget. Mi a megye szerves részének tekintjük magunkat és azt gondoljuk, hogy megyén belül kivívtuk azt a szerepet, amely alapján talán elmondhatjuk, hogy a megyén belül sem állunk rosszul. Egyébként is hajlamosak vagyunk a keleti és nyugati végeket egy-egy szóval elintézni, hogy ott gazdagok élnek, mi meg szegények – idézőjelben, ez az egész ország szegény véleményem szerint –, de azt kell hogy mondjam, hogy Hajdúszoboszló városa, sőt itt a környezetünk, Debrecen és még tudnék említeni több olyan települést említeni, amelyek azt bizonyítják, hogy itt is lehet életteret találni, itt is lehet munkahelyet találni, itt is meg tudunk élni, boldogulni olyan szinten, amely a mai Magyarország viszonyai között figyelemre méltó. Ugye azt is talán nem sokan tudják, hogy itt közel 20.000 ágy van, ezek közül olyan 4.000 az a szállodai és azon túl a privát ágyak tekintetében országos vezető szintet foglalunk el. Kempingjeink is vannak, itt van Európa – én szerényen azt mondanám – egyik legnagyobb fürdője, de aki már látta, vagy veszi a fáradságot és most megnézi, még az időjárás ajándéka következtében viszonylag teljes százalékban működik, akkor megláthatja, hogy ez sem egy polgármesteri optimizmus, hanem ez is a valóság. Fedett élményfürdőnk van, emellett egy hatalmas nyitott, számtalan medence, 50 m-es fedett uszoda, és a Hajdúszoboszlói Gyógyfürdőben sok százan dolgoznak. A város legnagyobb munkaadója, és amit szintén büszkén mondok el – az ő munkájuk, nem az enyém –, az az, hogy azon kevés magyar fürdők egyike közé tartozik, amely magyar fürdők rentábilisak, maguk teremtik elő az európai pályázatokon elnyert pénzekhez szükséges önerőt. Persze, ha a város lakóit megkérdezik, akkor ők ennyire szépnek nem látják a képet, mint én, de ez a világ legtermészetesebb dolga. Mondják, hogy részben az elégedetlenség, részben az egyre nagyobb követelmények viszik előre az embernek a fejlődését. Én úgy fogom föl, hogy nagyon sok jogos igény fogalmazódik meg itt a városban és bőven van mit tenni.

Hogy fokozatosan átmenjek kicsit az önkormányzatiságra, itt velem együtt 12 fős képviselő-testület van. A többséget egy civil szervezet biztosítja, magam is annak vagyok tagja, az Összefogás Hajdúszoboszlóért. Pártokból összesen 4 képviselő van a 12 között. Ezzel már sok mindent elmondtam. Abban a szerencsés helyzetben vagyok – és ezt is azért bocsájtom előre, hogy ne tűnjenek gondolataim esetleges okoskodásnak –, hogy itt a jegyző barátommal, Vincze Ferivel még a 170-es években kezdtük. Én 1990-1994. között az MDF országgyűlési képviselője voltam és 1994 óta már több választáson sikeresen megválasztottak Hajdúszoboszló polgárai. Tehát azon kevés területek közé tartozik – mert egy polgármestert mindenütt fölkérnek, hogy mondjon valamiféle köszöntőt –, amely területnek ismerője is vagyok. Ha egyszer megírom életem történetét – ijesztgetésként elmondom, hogy tervezem –, akkor a 2010-től terjedő időszakot úgy fogom jellemezni – és őszinte leszek, mert gondolom ebben a teremben csak az őszinteségnek van helye –, hogy az önkormányzatok leépülésének, leépítésének ideje. Úgy fogom jellemezni, hogy ez az az időszak, amikor a hatalmat gyakorlók úgy gondolták, hogy nem a helyben választott tisztségviselők a legilletékesebbek az adott település ügyeinek intézésére, hanem vannak, akik ennél ezt jobban ismerik, és ők az ország fővárosában élnek. Természetesen én ezzel az elvvel nem érthetek egyet. Abban a szerencsés vagy szerencsétlen helyzetben vagyok – Verebélyi Imrére ránézve –, hogy mindketten részt vettünk 1990-ben az önkormányzati törvény megalkotásában – akkor egy nagy perspektívát láttam magam előtt –, most meg egy kicsit úgy érzem, hogy az akkori örömömet az oltja el, hogy látom, mi lett abból az önkormányzati törvényből, és hova fajult az önkormányzatiság. Amikor azt mondom, hogy leépítés folyik, és azt mondom, hogy jóval kevesebb van az önkormányzatokra bízva, akkor ezt is tényekkel tudom bizonyítani. Megfogadtam, hogy egy pozitív példával kezdem, nehogy azt gondolják, csak rosszakat tudok mondani. Például az adósságállomány átvállalása az vélhetően a jó szándékú, bár itt-ott rosszul végrehajtott intézkedések egyike, ugye 1.300 milliárd Ft-ot átvállaltak, ebből csak 100 jutott azoknak a szerencsétlen kistelepüléseknek, a többit nem azokra költötték, hanem a nagyvárosokra, Budapest, Debrecen és így tovább. Magyarul: a mi vidéki pénzünkből fölépítették azt, ami látható. Arról nem is beszélve, hogy olyan célokra használták fel, amelyeket senki, soha nem vizsgált, és akik pedig nem adósodtak el – ilyen volt Hajdúszoboszló városa az én vezetésemmel, amiért én megkaptam az itt élő emberektől a sokszoros kritikát –, azoknak pedig, konkrétan nekünk, 200 millió Ft-ot adtak. De ezt én a pozitívak közé sorolom. Nem kell ahhoz, jó tudósnak lenni, hogy meg tudjuk határozni, mikor csökken az önkormányzatok hatásköre, feladata. Egyszerűen meg kell nézni, ha valakitől valamit elvesznek, akkor vélhetően annak a feladata, társadalmi megbecsülése csökken. Ezt nem lehet máshogyan magyarázni. Hiába hallom én nagyjainktól, hogy az önkormányzatiság soha nem látott mértékben bontakozik ki, amikor számtalan példával tudom bizonyítani az ellenkezőjét. Gyorsan átfutok néhányat. Elvették a tűzoltóságot tőlünk, elvették az általános iskoláinkat, elvették a tömegközlekedési hozzájárulást – kivéve a nagyvárosok –, ez Hajdúszoboszlónak zárójelben huszon… milliójába került. Elvették a vízi közművünket, itt egy jól prosperáló vízi közmű volt, azt bekényszerítették egy hajdúböszörményi székhelyűbe és emiatt a plusz az veszteségbe ment át, és hát ugye a szemétszállítás, hulladékszállítás költségeiről meg rémregényeket lehetne mesélni. Nem tudom melyik az az ország, ahol elképzelhető, hogy április 1-je óta mi visszük a szemetet változatlanul, de egy fillért nem kaptunk érte, azon címszó alatt, hogy mi kibírjuk. Ilyen nincs a világon. Én magam úgy fogalmazom meg, ahogy kezdtem, azt mondom, hogy leépítés folyik és egyre kisebb, kevesebb feladatot bíznak ránk. Még egy nagy feladatot meg sem említettem. Azt pedig ne felejtsük el, hogy az önkormányzatok hatósági jogkörét pedig drasztikusan megnyirbálták. Én azt mondom, hogy mindenre lehet a világban egy példát találni, de akkor meg kell mondani, hogy az a cél, mert az állam ezt jobban tudja ellátni, és még mindig egyenesebb magyarázatnak tartom, mint azt mondani, hogy nem, holott a valóságban ez zajlik.

Megpróbálok nemcsak a saját véleményemhez, hanem a Települési Önkormányzatok Országos Szövetsége (TÖOSZ) álláspontjához is visszatérni. A TÖOSZ decemberi kongresszusán világosan kimondta, hogy fejezzék be a bizonytalan gyökerű, kívülálló számára felfoghatatlan pénzosztogatást. Az nem megy, hogy egyes települések pénzeket kapnak, ellenőrizetlenül, mások számára megfoghatatlan módon. Ha akarnék se tudnék kiigazodni, mit kell tenni annak érdekében, hogy nekünk is jusson, mert nem ismerem azokat a mozgatórugókat, amelyek alapján valaki pénzhez juthat. Ha éntőlem elvárják, hogy bizonyos normákhoz alkalmazkodjak, akkor nekem azokat a normákat ismernem kell, mert máskülönben képtelenség alkalmazkodni az elvárásokhoz. Lassan befejezem azzal, hogy a mi megbecsülésünket sem vitték túlzásba. Az, hogy egy polgármester nem kap tizenéve fizetésemelést, ezt nem említem, mert akkor az lesz, mint a pedagógusok esetében, hogy ezek a pedagógusok csak a bérükért hajtanak, pedig a 24 pontos követelésben csak halvány utalás volt a bérre, ennek ellenére rögtön ez volt megemlítve. Azt abszurdnak tartom, hogy itt vagyunk mi, a helyi közigazgatás emberei és 9 éve nem emelik az illetményalapot, a jövő héten sztrájk lesz, már volt egy 2 órás figyelmeztető sztrájk. Az abszurditást abban látom, hogy ugyanakkor az alig néhány éve megalakult járási hivataloknál már megtalálták a módját számukra, hogy juttassanak pénzeket. Én nem az ő pénzüket sajnálom, de azzal semmiképpen nem érthetek egyet, hogy a kollégáim ilyen régen nem kaptak fizetésemelést. A kistelepülések polgármestereinél drasztikus bércsökkenés következett be. Mi az, ha nem annak a bizonyítéka, hogy nincs már annak annyi dolga, adjunk kevesebbet. Ezt persze lehet sokkal szebben és tudományosan megmagyarázni. Azzal fejezem be, hogy nem kell már ezt a szintet lentebb vinni, nem kellene már több hatáskört elvenni az önkormányzatoktól, de nem mernék mérget venni rá, mert az elmúlt 10 évben voltak olyan intézkedések, amire azt mondtam, hogy ez bizony nem lesz végrehajtva, kizárt, hogy ezt valaki meg merje tenni és bizony meg lett téve. Most már úgy hallottam, hogy a számvitelünk áttekintéséről szóló jogszabály is napirenden lesz, lehet az is azért születik, hogy bele lehessen tekinteni az önkormányzatok gazdálkodásába, és ha mondjuk most nem adtak a hulladékszállításhoz nekünk előleget, mert a mi városgazda cégünk stabilan áll a lábán, hát akkor lehet, hogy esetleg akad olyan önkormányzat, amely képes volt ezt túlélni, kigazdálkodni. Egyébként is abszurdum, ami történik. Ha én bemegyek a szabóhoz, és azt mondom, hogy akkor fizetem ki az öltönyömet, ha ön anyagilag úgy áll, hogy ezt ki kell fizetni. Semmi köze a valóságnak ehhez. Fizetni akkor kell, amikor valamit szakszerűen teljesítünk és lehetőleg a teljesítés pillanatában. Remélem – és ezzel befejezem – nem járunk úgy, mint amikor volt itt néhány éve egy pedagógus konferencia és Pokorni Zoltán ült mellettem. Úgy gondoltam, hogy akkor őszintén elmondom a magam véleményét. Azelőtt úgy történt ennek a konferenciának a szervezése – ez egy őszi konferencia –, hogy minden tavasszal rágták a fülemet, ugye jön polgármester úr, ugye elmondja megint a gondokat, bajokat, szívesen hallgatjuk. Na, a Pokornival való szereplés volt az utolsó szereplés, azóta nem kíváncsiak a véleményemre.

Köszönöm, hogy meghallgattak.